Diari Oficial de la Generalitat Valenciana


Sumari del DOGV 6792, del 08-06-2012 (2012/5397)

RESOLUCIÓ de 10 de maig de 2012, de la presidència, mitjançant la qual s'aprova en l'àmbit del CHGUV el procediment per a la tramitació i resolució de pròrrogues de la relació d'ocupació una vegada assolida l'edat ordinària de jubilació.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6792

Data del DOGV
:   08-06-2012

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2012/5397


Data del document
:   10-05-2012

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * concurs administratiu

RESOLUCIÓ de 10 de maig de 2012, de la presidència, mitjançant la qual s'aprova en l'àmbit del CHGUV el procediment per a la tramitació i resolució de pròrrogues de la relació d'ocupació una vegada assolida l'edat ordinària de jubilació. [2012/5397]  
El 17 d'abril el Consell de Govern del CHGUV va aprovar el Pla d'Ordenació de Recursos Humans del Consorci, com a instrument estratègic de planificació del capital humà del centre. L'acord d'aprovació ha estat publicat en el Diari Oficial de la Comunitat Valenciana (DOCV) núm. 6761 de 25.04.2012.  
Entre les accions compreses en l'esmentat pla d'ordenació es troba la d'aprovar un procediment per a la tramitació i resolució de les eventuals sol·licituds de pròrroga en el servei actiu que puguen presentar els professionals del CHGUV en assolir l'edat ordinària de jubilació fixada actualment en 65 anys. Este procediment, doncs, dóna compliment al referit manament.  
Este protocol, aplicable a tot el personal depenent del CHGUV, siga quin siga el seu règim d'ocupació, detalla la forma, terminis, requisits, condicions i la resta de formalitats necessàries per a la resolució dels expedients.  
Tot això, en els termes previstos en les lleis i normes aplicables a cada col·lectiu en funció del seu règim jurídic: Estatut dels Treballadors i article 13.2 del III Conveni Col·lectiu, en el cas del personal laboral; Llei 55/2003 de l'Estatut Marc per al Personal Estatutari; i Llei 7/2007 de l'Estatut Bàsic de l'Empleat Públic, en el cas del personal funcionari. Sense perjudici del règim comú fixat en l'EBEP per al conjunt de l'ocupació pública.  
Els criteris bàsics d'este procediment han estat objecte de negociació en l'àmbit de la CIVEA i sotmesos a consultes amb la Junta de Personal, d'acord amb allò previst pels articles 37 i seg. de la Llei 7/2007 de l'Estatut Bàsic de l'Empleat Públic.  
En conseqüència, la presidència del CHGUV en els termes previstos en l'article 13 dels estatuts refosos del CHGUV i en l'apartat 1.2. de l'acord del seu Consell de Govern de 12.12.2003 (DOCV 13.01.2004) sobre delegació de facultats en determinats òrgans del CHGUV, resol:   
  
Aprovar el procediment per a la tramitació i resolució de les sol·licituds de pròrroga de la relació d'ocupació del personal adscrit al CHGUV una vegada assolida l'edat ordinària de jubilació, que s'incorpora en l'annex.  
Esta resolució ha d'entrar en vigor l'endemà de la seua publicació en el Diari Oficial de la Comunitat Valenciana.  
  
Contra esta disposició les persones interessades poden interposar directament recurs contenciós administratiu en el termini de dos mesos comptadors des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen l'article 109 de la LRJPAC, i els articles 10, 14.2, 25.1 i 46 de la Llei 29/1998, Reguladora de la Jurisdicció Contenciosa Administrativa; tot això sense perjudici de la interposició de qualsevol altre recurs que estimen procedent.  
  
València, 10 de maig de 2012.- El president del CHGUV i conseller de Sanitat: Luis Rosado Bretón.  
  
  
ANNEX  
  
Procediment de tramitació i resolució de pròrrogues de la relació d'ocupació una vegada assolida l'edat ordinària de jubilació en el sector públic   
  
Objecte i àmbit d'aplicació  
Este procediment ordena la sol·licitud, instrucció i resolució dels expedients de pròrroga voluntària en el servei actiu una vegada assolida l'edat ordinària de jubilació que en el context de l'ocupació pública és als 65 anys.  
El procediment s'aplica a tots els professionals la gestió dels quals en depenga íntegrament del CHGUV, siga quin siga el règim jurídic de la seua relació d'ocupació.  
  
Model de sol·licitud  
El model de sol·licitud s'ha de publicar en la pàgina web corporativa .  
  
Termini de sol·licitud  
Les persones interessades han de sol·licitar l'autorització inicial de pròrroga en el servei amb almenys una antelació de quatre mesos respecte de la data de compliment dels 65 anys d'edat.  
Les autoritzacions per als successius anys, si és el cas, cal que se sol·liciten amb una antelació de dos mesos respecte de la data de finalització de l'anterior  
  
Instrucció i resolució  
L'òrgan competent per a la instrucció de l'expedient és la Direcció de Recursos Humans que ha de demanar els informes pertinents i, en especial, el del Servei de Prevenció de Riscos Laborals i el de la direcció responsable per raó de l'àrea funcional de destinació de la persona sol·licitant.  
L'informe mèdic del Servei de Prevenció de Riscos Laborals cal que verse sobre les condicions psicofísiques i funcionals del sol·licitant per a l'adequat compliment del treball, i el seu caràcter favorable és requisit imprescindible per a la tramitació de l'expedient.  
La resta d'informes han de recaptar dades sobre les aptituds personals per al compliment de la funció, l'absentisme registrat, el rendiment, els resultats obtinguts, i el compliment realitzat així com sobre les necessitats organitzatives o assistencials.  
Estos informes no tenen caràcter vinculant.  
L'òrgan competent del CHGUV cal que resolga la sol·licitud inicial en el termini de tres mesos, i les de pròrroga en el termini d'un mes.  
La resolució ha d'estar degudament motivada, en funció de les necessitats de recursos humans del CHGUV i de l'eficient adequació dimensional de les plantilles; per la qual cosa l'autorització ha de condicionar-se, en tot cas, a la persistència de necessitats que no puguen ser ateses pel recurs al mercat de treball o la seua provisió per mitjà d'altres procediments reglamentaris.  
En cas de no resoldre's en el termini estipulat, la sol·licitud s'ha d'entendre desestimada.  
En el cas de les pròrrogues per als successius anys, cal que es requerisquen els informes oportuns.  
  
Durada de la pròrroga  
Tant l'autorització inicial com les següents han de tindre una durada d'un any com a màxim fins a complir els 70 anys d'edat.  
Les pròrrogues es condicionen a la persistència de les circumstàncies que les justifiquen, prèvia instrucció de l'expedient.